Pentagram (videoludo)

***Pentagram*** ( ***Pentagramo***) estas agada-aventura videoludo por ZX Spectrum kaj MSX eldonita de Ultimate Play the Game en 1986. Ĝi estas la kvara en la serio *Sabreman*, sekvante liajn aventurojn en *Sabre Wulf*, *Underwurlde* kaj *Knight Lore*. Simile al *Knight Lore*, ĝi uzas la izometrian motoron Filmation. Ne klaras, ĉu la ludo estis disvolvita aŭ de Tim kaj Chris Stamper, aŭ de la programista teamo de U.S. Gold.

## Enkonduko
Kiel kutime ĉe Ultimate, la pakaĵo donas malmulte da konkretaj instrukcioj pri kiel ludi la ludon, sed enhavas enigman rakonteton kiel enkondukon.

Tiu ĉi estis la maniero de Ultimate priskribi la celon de la ludo : retrovi la perditan pentagramon, artefakton de magia potenco. Unue, Sabreman devas trovi unu el la putoj situantaj en la labirinta mondo, pafi ĝin plurfoje per sia sorĉo kaj porti la rezultantan sitelon da akvo al unu el la rompitaj obeliskoj. Kiam ĝi estas faligita sur tiujn, la akvo "resanigos" la ŝtonon. Tion oni devas fari ĉe ĉiu el la kvar obeliskoj por ke la titola Pentagramo aperu en unu el la ĉambroj. Post tio, kvin magiajn runŝtonojn oni devas trovi kaj meti sur la Pentagramon mem.

## Ludomaniero
Kvankam la celo en *Pentagram* estas pli kompleksa kaj enigma ol la simpla "trovu kaj portu"-metodo de la du antaŭaj Filmation-ludoj *Knight Lore* kaj *Alien 8*, la ludado estas simila al tiuj du titoloj. La ĉefaj diferencoj en tiu fina versio de la Filmation-motoro estas la nova kapablo pafi malamikojn per projektila magia sorĉo, kaj la kapablo de malamikoj reaperi. La sistemo de direkta kontrolo de la antaŭaj ludoj ankaŭ estis forigita ĉar la ununura stirstango-butono de la Spectrum nun estas uzata por pafi la sorĉon de Sabreman, do ĝi ne plu povis esti uzata por salti (anstataŭe, "malsupren" sur la stirstango estas nun uzata por salti).

La baza ludomaniero estas la sama kiel en la antaŭa aventuro de Sabreman, *Knight Lore* (sen la tago/nokto-metamorfozo de tiu ludo), dum li vagadas tra labirinta sistemo de ekranoj plenaj je malamikoj, moveblaj objektoj (ofte formantaj obstaklojn aŭ enigmojn), kaj eliroj tra unu aŭ pluraj muroj, foje alte situantaj kaj malfacile atingeblaj.

left|thumb|256px|La malfacileco atingi "arĝentajn akvojn" 
*Pentagram* enhavas pli grandan nombron da malamikoj ol *Knight Lore* aŭ *Alien 8*, pro la nova kapablo de Sabreman mortigi ilin. Ili inkluzivas novajn flugantajn estaĵojn, kiel fantomoj kaj laŭsoj, kiuj ne mortigas Sabreman sed ĝenas lian movadon (ideo reuzita el la dua aventuro de Sabreman, *Underwurlde*), kaj eĉ povas esti sursaltitaj. Tiuj sendanĝeraj sed ofte ĝenaj malamikoj alproksimiĝas Sabreman kaj flugas ĉirkaŭ li, malhelpante lian movadon (kaj kelkfoje eĉ puŝante lin de platformoj) ĝis kiam ili estas detruitaj.

Aliaj, kiel sorĉistinoj kaj zombioj, estas mortigaj al tuŝo sed povas esti detruitaj. Tiuj ne direktiĝas rekte al Sabreman, sed vagadas en rekta linio ĝis kiam ili trafas obstaklon, tiam ili ŝanĝas direkton. La sama konduto estas vera por la lignaj araneoj, kvankam tiuj estas pli danĝeraj ĉar ili ne povas esti mortigitaj. La « lupokapoj » (*Wulfsheads*) estas aŭ senmovaj aŭ moviĝas laŭ fiksita ŝablono kaj ankaŭ ne estas detrueblaj. Kiam malamiko estas detruita per la nova magia fajrobulo de Sabreman, alia falas el la supro de la ekrano por anstataŭi ĝin post mallonga tempo – tio okazas des pli rapide, ju pli longe la ludanto progresas en la ludo. Estas maksimume du malamikoj po ekrano samtempe, ekskludante la nedetrueblajn, kiuj jam troviĝas tie enirante la ĉambron. Tio estas pro la limigoj de la aparataro, kiu – kiel en la antaŭaj Filmation-ludoj – tre malrapidiĝas kiam pli ol kvar moviĝantaj objektoj estas sur la ekrano samtempe.

Kiel en la antaŭaj du Filmation-ludoj, malamikoj povas interagi kun dekoracioj en tre baza maniero, puŝante ajnajn moveblajn objektojn (kiel trabojn kaj tablojn) kiam ili trafas ilin. Kiel antaŭe, Sabreman ankaŭ povas puŝi unu aŭ pli el tiuj objektoj samtempe, kvankam en *Pentagram* li eĉ povas movi ilin de distanco per eksplodo de sia magio.

## Recenzo
Rilate al ludmaniero kaj funkcioj, *Pentagram* estis la plej progresinta el la ludoj bazitaj sur la Filmation-motoro, sed kelkaj partoj de la ludgazetaro komencis laciĝi pri la koncepto kaj akuzis Ultimate je manko de originaleco. Temis pri la tria Filmation-ludo de Ultimate (kvina se oni inkluzivas la Filmation II-ludojn *Nightshade* kaj *Gunfright*), kaj tiutempe ankaŭ aliaj eldonistoj publikigis siajn proprajn izometriajn ludojn inspiritajn de Filmation. Konfuzo ankaŭ estis faktoro : *Your Sinclair* bedaŭris, ke la instrukcioj de *Pentagram* estis « *envolvitaj en la sufiĉe konfuziga "poezio" de Ultimate* », kaj *Sinclair User* konfesis, ke ili povis elkompreni nur, ke la celo de la ludo « *iome rilatas al la diversaj dezirputoj troveblaj en la ludo* ». Eĉ *Crash*, kiu donis tre altan takson al *Pentagram*, ankoraŭ ne tute komprenis la celon de la ludo en la momento de sia recenzo.

La notoj variis de 3/5 donita de *Sinclair User*, kiu priskribis la ludon kiel « *mallaborema* » kaj kritikis ĝian supozatan mankon de imagopovo en la scenaro kaj dezajno, ĝis 93% kaj la premion « CRASH Smash » donita de la revuo *Crash* (tradicie favora al Ultimate), kiu laŭdis la grafikaĵojn, la reaperantajn malamikojn, kaj la etoson de la ludo.

## Referencoj 
## Eksteraj ligiloj 
**Pentagram* ĉe MobyGames ()

Kategorio:Videoludoj aperintaj en 1986
Kategorio:Videoludoj ludeblaj per MSX
Kategorio:Videoludoj de Rare
Kategorio:Videoludoj kreitaj en Britio
Kategorio:Videoludoj ludeblaj per ZX Spectrum